Oikeusministeriö/Avoimuusrekisterivalmistelun asiantuntijatyöryhmä MUISTIO/5.1.2021

**Lobbauskohteen aloitteesta syntynyt yhteydenpito**

Yhteydenpito voi tapahtua sekä lobbauskohteen että lobbaajan aloitteesta. Avoimuusrekisterivalmistelussa on linjattava, rajataanko lobbauskohteen aloitteesta syntynyt yhteydenpito lain soveltamisen ulkopuolelle.

**Nykytilanne**

* Tutkimusten ja kuulemisten mukaan yhteydenpito tapahtuu useimmin lobbaajan toimesta, mutta yhteydenpitoa tapahtuu merkittävissä määrin myös toiseen suuntaan. Tämä selittyy osaltaan sillä, että ammattimainen lobbaus on usein pitkäkestoista toimintaa, jonka tavoitteena on muodostaa pitkän aikavälin verkostomaisia suhteita lobbauskohteisiin.
* Oikeuskansleri on kiinnittänyt huomiota avoimen hallinnon toimintaohjelmaan antamassaan lausunnossa, että tällainen verkostomainen toimintatapa, jossa yhteydenpito näyttäisi olevan jatkuvaa ja molempiin suuntiin tapahtuvaa, vaatii avoimuuden vahvistamista esimerkiksi avoimuusrekisterisääntelyllä.

|  |
| --- |
| **Mitä kansainväliset esimerkit sanovat?****EU*** EU:n avoimuusrekisteri ei edellytä rekisteröitymistä, jos toiminta toteutetaan vastauksena unionin toimielimen tai Euroopan parlamentin jäsenen suoraan ja yksilöityyn pyyntöön.
* Rajauksella ei kuitenkaan ole suurta käytännön merkitystä, sillä EU-rekisteriin ei merkitä yhteydenpidon kohteita, vaan ainoastaan lobbauksen aiheet.
* EU:ssa on käytössä tapaamispäiväkirja, joka tuottaa tietoa lobbauskohteiden toiminnasta.

**Irlanti*** Irlannin rekisteriin rekisteröidään myös yhteydenpidon kohde, koska maassa ei ole käytössä erillistä tapaamispäiväkirjaa.
* Irlannin lobbausrekisterisääntelyssä ei eroteta yhteydenpidon suuntaa, vaan lähtökohtaisesti kaikki yhteydenpito lobbaajan ja lobbauskohteen välillä kuuluu soveltamisalan piiriin.
 |

**Yhteenveto**

* Avoimuusrekisterisääntelyn tulisi olla yhteydenpidon aloittajan osalta neutraali, eli sisällyttää raportoinnin piiriin myös lobbauskohteiden aloittama yhteydenpito lobbaajiin.
* Sääntelyn soveltamisalaa koskevat rajoitukset tavanomaisen ja satunnaisen yhteydenpidon osalta tulevat sovellettavaksi myös lobbauskohteiden aloittamassa yhteydenpidossa. Käytännössä tämä tarkoittaa sitä, että lobbauskohteen aloittama yhteydenpito ei johda rekisteröitymisvelvollisuuden täyttymiseen ilman, että toimintaan liittyy jo aikaisempaa lobbaajan toimesta tehtyä suunnitelmallista ja ammattimaista yhteydenpitoa.
* Käytännössä yhteydenpidon suunnan määrittely tiiviissä ja pitkäkestoisessa yhteydenpidossa on oikeudellisesti hankalaa. Suunnan määrittelyllä ei myöskään ole suurta vaikutusta raportointivelvoitteeseen, sillä yhteydenpitoa raportoidaan yleisemmällä, ei yksittäisen yhteydenoton, tasolla.

**Voidaanko valmistelua jatkaa siten, että lobbauskohteen aloittama yhteydenpito lasketaan osaksi soveltamisalaa yllä ehdotetuin perustein?**